钦定古今图书集成/明伦汇编/交谊典/第053卷 > 明徐三重野志 > 《燕乐》
## 钦定古今图书集成/明伦汇编/交谊典/第053卷 > 明徐三重野志 > 《燕乐》

燕会之用戏，纵度败俗，最非善事。今士大夫习常用
之，盖作不善，自有位始也。其强言者，谓“畏途燕集，御
杯出语，易生风波。作戏则言语不接，可免此衅。”呜呼，
亦悲矣。夫风波之客，何取合欢，逊辞直道，明训具在。
士大夫不慎三缄，不修百行，而以此免世，愚之甚矣。
至于家庭设客，金鼓震动，谐谑沸腾，使子弟妇女，彻
业窥望，即素有植立，犹恐浸浸，何况中无定见者耶？
其因此败堕家声，或生浮议，往往而有。夫嘉会雅乐，
古道何居？今之所举，不过酒食醉饱所可得已之事，
而为此妖淫，以乱白日，岂福祥佳兆。好古志道，饬身
闲家之士，宜极斥绝。若缙绅官长，正世化俗，尤当特
为禁防。夫郑声犹远，况此事乎？